Trattat li jistabbilixxi l-Komunita' Ewropea (Verżjoni konsolidata) - D. Protokolli Annessi mat-Trattat li jistabbilixxi l-Kommunità Ewropea - Protokoll (Nru 25) fuq ċerti disposizzjonijiet li jirrigwardaw ir-Renju Unit tal-Gran Brittanja u ta' l-Irlanda ta' Fuq (1992)



Official Journal C 321 E , 29/12/2006 P. 0299 - 0301



Protokoll (Nru 25) fuq ċerti disposizzjonijiet li jirrigwardaw ir-Renju Unit tal-Gran Brittanja u ta' l-Irlanda ta' Fuq (1992) IL-PARTIJIET KONTRAENTI GĦOLJA FILWAQT LI JIRRIKONOXXU li r-Renju Unit ma jkunx obbligat jew marbut li jgħaddi għat-tielet stadju ta' l-Unjoni Ekonomika u Monetarja mingħajr deċiżjoni separata biex jagħmel hekk mill-gvern u l-Parlament tiegħu. FILWAQT LI JINNOTAW l-prattika tal-gvern tar-Renju Unit li tiffinanzja s-self li hemm bżonn permezz tal-bejgħ tad-dejn lis-settur privat, QABLU fuq id-disposizzjonijiet li ġejjin, li għandhom jiġu annessi mat-Trattat li jistabbilixxi il-Komunità Ewropea: 1. Ir-Renju Unit għandu javża lill-Kunsill jekk għandux il-ħsieb li jgħaddi għat-tielet stadju qabel ma l-Kunsill jagħmel il-valutazzjoni tiegħu taħt l-Artikolu 121(2) ta' dan it-Trattat. Kemm-il darba r-Renju Unit ma javżax lill-Kunsill bl-intenzjoni li jgħaddi għat-tielet stadju, ma jkun hemm ebda obbligazzjoni li jagħmel dan. Jekk ma tiġi stabbilita l-ebda data għall-bidu tat-tielet stadju taħt l-Artikolu 121(3) ta'dan it-Trattat, ir-Renju Unit jista' javża bil-ħsieb li jgħaddi għat-tielet stadju qabel l- 1 ta' Jannar 1998. 2. Il-paragrafi 3 sa 9 japplikaw jekk ir-Renju Unit javża lill-Kunsill li ma jkollux ħsieb li jgħaddi għat-tielet stadju. 3. Ir-Renju Unit m’għandux ikun inkluż mal-maġġoranza ta' l-Istati Membri li jissodisfaw il-kondizzjonikondizzjonijiet neċessarji msemmija fit-tieni subinċiż ta' l-Artikolu 121(2) u l-ewwel subinċiż ta' Artikolu 121(3) ta' dan it-Trattat. 4. Ir-Renju Unit għandu jżomm il-poteri tiegħu fil-politika monetarja skond il-liġi nazzjonali. 5. L-Artikoli 4(2), 104(1), (9) u (11), 105(1) sa (5), 106, 108, 109, 110, 111, 112(1) u (2)(b) u 123(4) u (5) ta' dan it-Trattat m’għandhomx japplikaw għar-Renju Unit. F'dawn id-disposizzjonijiet, kull referenza għall-Komunità jew għall-Istati Membri ma tinkludix lir-Renju Unit u referenzi għall-banek ċentrali nazzjonali m’għandhomx jinkludu l-Bank of England. 6. L-Artikoli 116(4) u 119 u 120 ta' dan it-Trattat jibqgħu japplikaw għar-Renju Unit. L-Artikoli 114(4) u 124 japplikaw għar-Renju Unit daqs li kieku kellu deroga. 7. Id-drittijiet għall-vot tar-Renju Unit jiġu sospiżi fir-rigward ta' atti tal-Kunsill imsemmija fl-Artikoli elenkati fil-paragrafu 5. Għal dan l-iskop, il-voti peżati tar-Renju Unit jiġu esklużi minn kull kalkolu ta' maġġoranza kkwalifikata taħt l-Artikolu 122(5) ta' dan it-Trattat. Ir-Renju Unit ma jkollux lanqas dritt tipparteċipa fil-ħatra tal-President, il-Viċi President u membri l-oħra tal-Bord Eżekuttiv tal-BĊE skond l-Artikoli 112(2)(b) u 123(1) ta' dan it-Trattat. 8. L-Artikoli 3, 4, 6, 7, 9.2, 10.1, 10.3, 11.2, 12.1, 14, 16, 18 sa 20, 22, 23, 26, 27, 30 sa 34, 50 u 52 tal-Protokoll fuq l-Istatut tas-Sistema Ewropea ta' Banek Ċentrali u tal-Bank Ċentrali Ewropew ("l-Istatut") m’għandhomx japplikaw għar-Renju Unit. F'dawk l-Artikoli, referenzi għall-Komunità jew l-Istati Membri m’għandhomx jinkludu r-Renju Unit u referenzi għall-banek ċentrali nazzjonali jew azzjonisti ma jinkludux il-Bank of England. Referenzi fl-Artikoli 10.3 u 30.2 ta' l-Istatut għal "kapital sottoskritt tal-BĊE" m'għandhomx jinkludu kapital sottoskritt mill-Bank of England. 9. L-Artikolu 123(3) ta' dan it-Trattat u l-Artikoli 44 sa 48 ta' l-Istatut ikollhom seħħ, sew jekk ikun hemm jew ma jkunx hemm Stat Membru b'deroga, bla ħsara għall-emendi li ġejjin: a) Referenzi fl-Artikolu 44 għax-xogħol ta' l-BĊE u ta' l-IME jinkludu dak ix-xogħol li jkun għad irid isir fit-tielet stadju minħabba f'xi deċiżjoni tar-Renju Unit li ma jgħaddix għal dak l-istadju. b) B'żieda max-xogħol imsemmi fl-Artikolu 47, l-BĊE irid ukoll jagħti parir u jikkontribwixxi għat-tħejjija ta' kull deċiżjoni tal-Kunsill fir-rigward tar-Renju Unit meħuda skond paragrafi 10(a) u 10(ċ). c) Il-Bank of England irid iħallas l-abbonament tiegħu għall-kapital tal-BĊE bħala kontribuzzjoni għall-ispejjeż operattiv relattivi fuq l-istess bażi bħall-banek ċentrali nazzjonali ta' l-Istati Membri b'deroga. 10. Jekk ir-Renju Unit ma jgħaddix għat-tielet stadju, jista' jibdel l-avviż tiegħu f'kull żmien wara li jibda dak l-istudju. F'dak il-każ: (a) Ir-Renju Unit għandu jkollu d-dritt li jgħaddi għat-tielet stadju iżda biss jekk jissodisfa l-kondizzjonikondizzjonijiet meħtieġa. Il-Kunsill, waqt li jaġixxi fuq talba tar-Renju Unit u taħt il-kondizzjonikondizzjonijiet u bi qbil mal-proċedura stabbilita fl-Artikolu 122(2) ta' dan it-Trattat, għandu jiddeċiedi jekk hu jissodisfax il-kondizzjonijiet meħtieġa. (b) Il-Bank of England għandu jħallas il-kapital sottoskritt tiegħu, jittrasferixxi lill-BĊE l-assi ta' riservi barranin u jikkontribwixxi għar-riservi tiegħu fuq l-istess bażi bħall-bank ċentrali nazzjonali ta' Stat Membru li d-deroga tiegħu tkun ġiet abrogata. (c) Il-Kunsill, waqt li jaġixxi fuq il-kondizzjonikondizzjonijiet u skond il-proċedura stabbilita fl-Artikolu 123(5) ta' dan it-Trattat, għandu jieħu d-deċiżjonijiet l-oħra kollha meħtieġa biex ir-Renju Unit ikun jista' jgħaddi għat-tielet stadju. Jekk ir-Renju Unit jgħaddi għat-tielet stadju skond id-disposizzjonijiet ta' dan il-Protokoll, il-paragrafi 3 sa 9 għandhom jieqfu milli jibqgħu fis-seħħ. 11. Minkejja l-Artikoli 101 u 116(3) ta' dan it-Trattat u l-Artikolu 21.1 ta' l-Istatut, il-gvern tar-Renju Unit jista' jibqa' jżomm il-faċilità ta' ways and means mal-Bank ta' l-Ingilterra jekk u sakemm ir-Renju Unit ma jgħaddix għat-tielet stadju. --------------------------------------------------